**Poiana cu narcise fermecată**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te-ai îmbrăcat în alb printre narcise

Și ai aprins atâtea fantezii

Că înfloresc metafore nescrise

Și vor să se-ntrupeze-n poezii.

Sub pașii tăi covorul ierbii crește

Și totul se îmbracă-n verde crud,

În fața ta și soarele pălește,

Dar ce s-ar face dac-ai trece nud?

Poiana cu narcise-i fermecată,

Visezi c-ai face dragoste în ea

În liniştea cu doruri glazurată

Așteaptă-mă! Aș vrea să fii a mea.

- Mi-am dezbrăcat în poieniţa verde

Timiditatea. De prejudecăţi

M-am lepădat, târziu, pentru-a mă pierde

În tine-ntreg, refuz doar jumătăţi!

Parfumul fin al florilor divine

Mi-a învelit făptura ca un strai,

Am fost cea mai fragilă-ntre jivine

Erai cu mine-n basm, dar nu ştiai

C-am adormit în inima pădurii

Şi am visat că soarele-mi privea

Trupul aprins de dragoste şi nurii

Ce-au înflorit, iubite,-n mâna ta.

Ioan Grigoraș Liliana Trif